Hannu Väliaho

**Kysymyksiä Kolossalaiskirjeestä**

**Lyhenteitä**

VT Vanha testamentti

UT Uusi testamentti

KR38 Kirkkoraamattu vuosilta 1933/38 (vanha raamatunkäännös)

KR92 Kirkkoraamattu vuodelta 1992 (uusi raamatunkäännös)

JKR Jumalan kansan Raamattu, Uusi Tie 1993

RK Uusi testamentti, Raamattu Kansalle ry. 1999

**Huom. 1.** Kol. on jaettu kappaleisiin kuten KR92:ssa. Nämä kappaleet on numeroitu 2,…,11; kappaleena numero 1 on johdanto. Kysymykset on numeroitu siten, että ensin on kappaleen numero ja sitten pisteen jälkeen tulee kysymyksen juokseva numero kappaleen sisällä.

**Huom. 2.** Kysymykset pohjautuvat vanhaan käännökseen. Rinnalla käytetään muita käännöksiä.

**Huom. 3.** Tästä kysymyssarjasta on vetäjiä varten olemassa laajennettu versio, jossa useisiin kysymyksiin on annettu vastausvihjeitä. Tämän laajennetun version voi tilata osoitteesta
uudenmaankl@sekl.fi

**1. Johdanto**

Lue Kol. 1:1–13.

**1.1.** (a)Missä Kolossa sijaitsi? (b) Mitä aluetta Aasialla tarkoitetaan UT:ssa?

**1.2.** (a) Kuka oli perustanut Kolossan seurakunnan? (b) Oliko seurakunnan enemmistö juutalaisia vai pakanoita?

**1.3.** (a) Oliko Paavali itse vieraillut kaupungissa? (b) Millaisessa tilanteessa Paavali oli kirjoittaessaan Kolossalaiskirjeen? (c) Mitkä muut kirjeensä Paavali kirjoitti ollessaan tässä vankeudessa?

**2. Alkutervehdys (1:1–2)**

UT:n aikaan kirjeet aloitettiin mainitsemalla ensin lähettäjät ja sitten vastaanottajat ja esittämällä sen jälkeen tervehdys.

**2.1.** (1:1)(a) Mitä se merkitsee meille, että Kolossalaiskirje on apostolin kirjoittama? (b) Paavali oli apostoli Jumalan tahdosta. Mitä se tarkoittaa?

**2:2** (1:2) (a)Puhuuko Paavali kirjeessään vain miehille? (b) Paavali kirjoittaa kirjeensä itse asiassa Kolossan seurakunnalle (vrt. 1. Tess. 1:1). Mitä seurakunnalla tarkoitetaan UT:ssa?

**2.3.** (1:2) (a) Mitä armo on? (b) ”Joka aamu on armo uus” (virsi 547; Val. 3:22–23). Mitä tämä tarkoittaa? (c) Erään hengellisen lehden nimi oli Armo riittää. Mitä tämä lehden nimi sanoo meille? (d) Mitä rauha on? (c) Miksi tervehdyksessä armo tulee ennen rauhaa?

**3. Kiitos Jumalalle (1:3–8)**

**3.1.** (1:3) (a) Miksi Paavali kiittää seurakunnan hyvästä tilanteessa Jumalaa eikä seurakuntalaisia? (b) Paavali rukoilee usein uskovien puolesta ja toisaalta pyytää heidän esirukoustaan (esim. Ef. 6: 18–20). Mikä merkitys tällaisella uskovien keskinäisellä esirukouksella on?]

**3.2.** (1:4) (a) Miten Paavali oli saanut kuulla seurakunnan tilanteesta? (b) Miten uskovien keskinäinen rakkaus syntyy? (c) Miten se ilmenee seurakunnassa/hengellisessä kodissa? (d) Mikä merkitys sillä on? (e) Mikä voisi olla esteenä rakkauden ilmenemiselle? (f) Vertaile ihmisen luonnollista rakkautta ja Jumalan antamaa kristillistä rakkautta!

**3.3.** (1:5) (a) Mitä toivolla tarkoitetaan tässä? (b) Mitä se tarkoittaa, että toivo on talletettuna taivaissa? (c) Milloin toivo tulee julkiseksi? (d) Mikä merkitys toivolla on uskovalle tässä ajassa? (e) Mihin kääntymätön ihminen perustaa toivonsa? (f) Voisiko meillä olla kiusaus perustaa toivomme vääriin asioihin? (g) Paavali sanoo evankeliumia totuuden sanaksi. Mitä hän tarkoittaa?

**3.4.** (1:4–5) (a) Missä muualla UT:ssa esiintyy kolmikko usko, toivo ja rakkaus? (b) Miksi usko mainitaan jakeissamme ennen rakkautta ja toivoa? (c) Mitä se merkitsee, että uskon tulee toimia rakkauden kautta (Gal. 5:6, RK: rakkaudessa)?

**3.5.** (1:6) (a) Mitä hedelmää evankeliumi tuottaa? (b) Evankeliumi kasvaa. Mitä se tarkoittaa? (c) Miten evankeliumi voisi levitä paikkakunnallamme? (d) Miten me voisimme olla mukana tässä työssä? (e) Miten evankeliumi voisi levitä koko maailmaan? (f) Miten me voisimme olla mukana lähetystyössä?

**4. Esirukous seurakunnan puolesta (1:9–11)**

**4.1.** (1:9) (a) Kuinka me voisimme tulla täyteen Jumalan tahdon tuntemista? (b) Mitä erilaisia viisauden lajeja UT:ssa esiintyy? (c) Vertaile näitä viisauden lajeja! (d) Mihin me tarvitsemme hengellistä viisautta?

**4.2.** (1:10) (a) Mihin me tarvitsemme Jumalan tahdon tuntemista? (b) Kuinka me voimme kasvaa uskossa? (c) Vertaile uskossa kasvamista ja lapsen kasvamista! (d) Mikä on hengellisen kasvun päämäärä? (e) Mikä on hengellisen kodin merkitys uskovan kasvulle? (f) Millaisia kasvun esteitä uskovalla/meillä saattaa olla?

**4.3.** (1:10) Hyvät teot. (a) Mitä hyvät teot ovat? (b) Miksi on tärkeää, että teemme hyviä tekoja? (c) Mitä sanoisit uskosta, johon ei liity tekoja? (d) UT:n mukaan hyvillä teoilla ei ole merkitystä (Room. 4:5; Ef. 2:9), ne ovat suorastaan vahingollisia (Room. 9:32); toisaalta ne ovat välttämättömiä. Onko tässä ristiriita? (e) Mikä on oikea hyvien tekojen vaikutin? (f) Mitkä voisivat olla vääriä hyvien tekojen vaikuttimia? (g) Mitä sanoisit hyvistä teoista, jotka teemme vastahakoisesti, esim. toisten painostuksesta tai uhkailusta? (h) Mitä hedelmällä tarkoitetaan tässä? (i) Voisivatko hyvät tekomme olla niin täydellisiä, että ne kelpaavat Jumalalle? (j) Mitä ajattelet hyvistä teoista koituvasta palkasta (esim. Matt. 10:42 viitt.)?

**4.4.** (1:11) (a) Mistä me saamme voiman Jumalan mielen mukaiseen vaellukseen? (b) Millaisissa tilanteissa tarvitsemme erityisesti Jumalan voimaa? (c) Jos olemme inhimillisesti heikkoja, onko se osoitus siitä, että meillä ei ole Jumalan voimaa?

**5. Kristus ja hänen työnsä (1:12–23)**

**5.1.** (1:12) (a) Millä perusteella joku saa perinnön? Pitääkö hänen tehdä töitä sen eteen? (b) Mitä Paavali tarkoittaa perinnöllä? (c) Keille tämä perintö kuuluu? (d) Miksi iankaikkista elämää sanotaan perinnöksi eikä ansaituksi saavutukseksi? (e) Vertaile maallista ja taivaallista perintöä! (f) Mitä se tarkoittaa, että taivaallinen perintö on valossa (KR92)? (g) Muistatko VT:sta jonkin esikuvan taivaallisesta perinnöstä? (h) Mitä yhteistä taivaallisella perinnöllä ja tällä esikuvalla on? (i) Miten me voim-me osoittaa kiitollisuutta saamastamme pelastuksesta?

**5.2.** (1:13) (a) Mitä sanonta ”pimeyden valta” kertoo synnin olemuksesta? (b) Raamattu puhuu usein Jumalan valtakunnasta tulevana (esim. Isä meidän -rukous). Kuinka Paavali voi tässä puhua tästä valtakunnasta jo olemassa olevana?

**5.3.** (1:14) (a) Millaisissa tapauksissa ihmisistä nykyisin maksetaan lunnaita? (b) Keitä UT:n aikana lunastettiin? (c) Mitä lunastaminen tarkoittaa hengellisessä mielessä? (d) Muistatko raamatunpaikkoja, joissa kerrotaan Jeesuksen antamista lunnaista? (e) Ketkä Jeesus lunasti ristinkuolemallaan? (f) Mikä on pelastuksen keskeisin sisältö? (g) Miksi syntien anteeksisaaminen on ihmiselle tärkeää? (h) Muistatko raamatunpaikkoja, joissa vakuutetaan Jumalan antavan synnit anteeksi?

**5.4.** (1:15) (a) Kristus on Jumalan kuva. Mitä tämä tarkoittaa? (b) Ihminenkin on Jumalan kuva (1. Moos. 1:26). Mikä ero ihmisellä ja Kristuksella sitten on? (c) Kristus on esikoinen, ennen koko luomakuntaa syntynyt (KR92). Mikä merkitys esikoisuudella oli VT:ssa? (d) Mitä esikoinen tarkoittaa UT:ssa? (e) Jeesus on esikoinen. Mitä tämä merkitsee? (f) Me uskovat olemme esikoisia. Mitä tämä merkitsee?

**5.5.** (1:16) (a) Uskontunnustuksen mukaan Isä Jumala on luoja. Miten tässä nyt sanotaan, että Kristuskin oli mukana luomisessa? (b) Mikä oli Kristuksen osuus luomisessa? (c) Oliko Pyhällä Hengellä mitään osuutta luomisessa? (d) Mitä valtaistuimet, herraudet, hallitukset ja vallat ovat? (e) Kristus on kaikkien valtojen ja voimien yläpuolella. Mitä se tarkoittaa?

**5.6.** (1:17) (a) Millainen olomuoto Jeesuksella oli ennen kuin hän syntyi ihmiseksi? (b) Luopuiko Jeesus jumaluudestaan, kun hän syntyi ihmiseksi? (c) Miten hänen jumaluutensa ilmeni hänen maallisen vaelluksensa aikana? (d) Millainen olomuoto Jeesuksella on nyt? (e) Millaisessa olomuodossa Jeesus palaa takaisin? (f) Oppi Jeesuksen persoonasta esitettiin kirkon alkuvuosisatoina kolmessa ekumeenisessa uskontunnustuksessa. Mitkä ne ovat? (g) Mitä Nikean tunnustus sanoo Jeesuksen alkuperästä? (h) Jeesuksessa pysyy kaikki voimassa. Mitä se tarkoittaa? (i) Millainen tulevaisuus maailmankaikkeudella on?

**5.7.** (1:18) (a) UT:ssa seurakuntaa verrataan ihmisruumiiseen. Mitä tämä kertoo seurakunnan olemuksesta ja toiminnasta? (b) Kristus on seurakunnan pää. Mitä tämä tarkoittaa? (c) Mitä se merkitsee käytännössä? (d) Mihin sitten tarvitaan inhimillisiä johtajia? (e) Miten Paavali saattoi sanoa, että Jeesus nousi esikoisena kuolleista (KR92)? Herätettiinhän esim. Lasarus kuolleista ennen kuin Jeesus. (f) Minkä alku Kristus on? (g) Mitä se tarkoittaa, että Jeesus on kaikessa ensimmäinen?

**5.8.** (1:19) (a) Kristuksessa asuu jumaluuden koko täyteys (2:9). Mitä tämä tarkoittaa? (b) Jakeessa 2:9 Paavali lisää sanan ruumiillisesti. Mitä tämä tarkoittaa?

**5.9.** (1:20) (a) Rauha tehdään sodan lopettamiseksi. Mistä sodasta tässä on kysymys? (b) Yleensä rauhan tekevät molemmat sodan osapuolet yhdessä. Miksi Jumala teki rauhan yksipuolisesti? (c) Mitä rauhalla tässä tarkoitetaan? (d) Miksi rauhan tekemiseen tarvittiin Kristuksen ristinkuolema? (e) Mitä sovitus tarkoittaa? (f) Ainakin jotkut rikolliset saavat sovitustodistuksen kärsittyään vankeusrangaistuksensa. Mitä ajattelet sen merkityksestä? (g) Muistatko muita raamatunpaikkoja, jotka puhuvat sovituksesta? (h) KR92 käyttää usein sovituksen sijasta sanaa sovinto. Vertaile näitä kahta sanaa! (i) Kaikki sovitetaan sekä maan päällä että taivaissa. Mitä tämä tarkoittaa? (j) Mutta eikö kaiken sovittaminen merkitse sitä, että kaikki ihmiset pääsevät taivaaseen?

**5.10.** (1:21–22a) (a) Olitko sinä Jumalasta vieraantunut ja vihamielinen häntä kohtaan ennen uskoon tuloasi? (b) Miten suhtauduit syntiin ennen uskoon tuloasi? (c) Miten uskoon tulo vaikutti sinun elämääsi? (Tai: Miten uskoon tulo vaikuttaa ihmisen sydämeen ja käytökseen?) (d) Voiko ihminen olla uskossa, vaikka hänellä ei ole ollut selvää uudestisyntymisen kokemusta?

**5.11.** (1:22b) (a) Milloin Jumala asettaa uskovat pyhinä ja nuhteettomina ja moitteettomina eteensä? (b) Mitä uskoville silloin tapahtuu? (c) Mutta eivätkö uskovat ole pyhiä jo tässä ajassa (1:2)? (d) Olemme jo nyt pyhiä. Velvoittaako tämä meitä jotenkin vaelluksessamme?

**5.12.** (1:23) (a) Kuinka me voimme pysyä lujina uskossa? (b) Mitä evankeliumin toivo tarkoittaa? (c) Mitä pelastusvarmuus tarkoittaa? (d) Millaiset asiat voivat saattaa kristityn luopumaan uskosta?

**5.13.** (1:23) (a) Kuinka laajalle evankeliumia jo oli julistettu? (b) Minne Paavali vielä halusi viedä evankeliumia? c) Mitä se tarkoittaa, että Paavali oli evankeliumin palvelija?

**6. Paavali Kristuksen palvelijana (1:24–2:5)**

**6.1.** (1:24) (a) Millaisia kärsimyksiä Paavali kohtasi palvelutyössään? (b) Tulivatko nämä kärsimykset hänelle yllätyksenä? (c) Miten Paavali suhtautui näihin kärsimyksiinsä? (c) Mutta eivätkö kärsimykset (esim. vankeus) estäneet hänen lähetystyötään? (d) Missä määrin uskovat nykyisin joutuvat kärsimään uskonsa tähden? Entä Suomessa? (e) Oletko sinä joutunut kärsimään uskosi tähden? Miten? (f) Mikä merkitys kärsimyksillä Kristuksen tähden on uskoville? (g) Puuttuiko Kristuksen kärsimyksistä Golgatalla jotain, niin että Paavalin piti täydentää niitä? (h) Mitä nämä Kristuksen ahdistukset sitten mahtavat olla?

**6.2.** (1:25) (a) Paavali on tullut seurakunnan palvelijaksi Jumalan armotalouden mukaan. Mitä tämä tarkoittaa? (b) Miten me löydämme oman paikkamme tässä Jumalan suunnitelmassa? (c) Mitä tarkoittaa Jumalan sanan julistaminen täydellisesti? (d) Kuinka täydellisesti Jumalan sanaa nykyisin julistetaan? (e) Mistä Jumalan sanan totuuksista nykyisin usein vaietaan?

**6.3.** (1:26–27) (a) Mistä salaisuudesta näissä jakeissa tässä puhutaan? (b) Mutta eikö jo VT:ssa puhuta siitä, että pakanatkin pääsevät osallisiksi pelastuksesta? (f) Tuoko UT tähän jotain uutta?

**6.4.** (1:27) (a) Kristus teissä, kirkkauden toivo. Millaisia ajatuksia tämä herättää sinussa? (b) Miten on ihmisen kirkkauden laita tässä ajassa? (c) Mutta eikö tämä koske vain kääntymättömiä ihmisiä? (d) Mikä synnyttää uskovissa kirkkauden toivoa? (e) Milloin kirkkauden toivo saa täyttymyksensä?

**6.5.** (1:28) (a) Mitä kaikkea neuvomiseen ja opettamiseen voisi sisältyä? (b) Sanonta ”jokainen ihminen” esiintyy tässä jakeessa kolme kertaa. Mitä tämä kertoo meille? (c) Millaista viisautta me tarvitsemme, kun joku tulee luoksemme saadakseen apua ahdistukseensa? (d) Missä määrin Kristus on nykyisin pääasiana hengellisissä puheissa? Millaisia pääaiheita nykyisin voi puheissa olla Kristuksen sijasta?

**6.6.** (1:29) (a) Professori Osmo Tiililä on kirjoittanut kirjan Herätyksestä eteenpäin. Mitä ajatuksia tämä kirjan nimi herättää sinussa? (b) Oliko sinulla lastentauteja/kasvukipuja uskonelämän alussa? Millaisia? (c) Miten Paavali auttoi uskoon tulleita kasvamaan uskossa? (d) Mitä me voimme oppia tästä? (e) Mitä nykyiset sananjulistajat voivat oppia Paavalista?

Lue Kol. 2:1–8!

**6.7.** (2:1–3) (a) Miksi Paavali joutui käymään kovaa taistelua (KR92) kolossalaisten ym. tähden? (b) Millä tavoin kolossalaiset saattoivat välttyä harhaopin vaikutukselta? (c) Miten me voimme oppia tuntemaan Kristusta yhä paremmin? (d) Erään raamattupiirin nimi on Aarteenetsijät. Millaisia ajatuksia tämä nimi tuo mieleesi? (e) Kuinka ymmärrät raamatunkohdan Matt. 6:21?

**6.8.** (2:4) (a) Mitä suostutteleva puhe (KR92: vakuuttelu) voisi olla? (b) Ei kaikki kultaa, mikä kiiltää. Sovella tätä hengellisesti! (c) Onko sinua (tai jotain ystävääsi) joskus ”jymäytetty” hengellisesti? (d) Miten meidän pitäisi suhtautua kuulemaamme ja lukemaamme? (e) Kuinka tärkeänä pidät hengellisten kokousten tunnelmaa ja puheiden esitystapaa?

**6.9.** (2:5) (a) Mitä se tarkoittaa, että Paavali on kolossalaisten luona hengessä? (b) Seurakunnassa vallitsi järjestys. Miten se mahtoi ilmetä? (c) Mikä on seurakunnan/hengellisen kodin johtajien osuus järjestyksen säilyttämisessä? (d) Millaista epäjärjestystä seurakunnassa/hengellisessä kodissa voi ilmetä? (e) Mitä epäjärjestys saa aikaan seurakunnassa/hengellisessä kodissa? (f) Millaisia toimia järjestyksen säilyttäminen/palauttaminen vaatii seurakunnassa/ hengellisessä kodissa? (g) Miten meidän uskomme voisi säilyä lujana?

**7. Kristuksen kanssa eläviksi tehdyt (2:6–15)**

**7.1.** (2:6–7) Kristityn vaellus. (a) Mitä se merkitsee meille, että Jeesus Kristus, meidän Pelastajamme, on myös meidän Herramme? (b) Miksi Paavali ei anna tässä luetteloa teoista, jotka uskovien on tehtävä, vaan keskittyy Jumala-suhteeseen? (c) ”Juurtuneina häneen.” Mikä vertauskuva Paavalilla tässä on mielessään? Mitä voimme oppia tästä vertauskuvasta? (d) ”Hänessä rakentuen.” Mikä vertauskuva Paavalilla nyt on mielessään? Mitä voimme oppia tästä vertauskuvasta? (e) Onko sanonnoilla ”uskomme vahvistuu” ja ”vahvistumme uskossa” mitään eroa? (f) Miten me voimme vahvistua uskossa? (g) Millaisia kiitoksen aiheita meillä on? (h) Raamattu kehottaa meitä kiittämään joka tilanteessa (1. Tess. 5:18, RK). Miten me voimme kiittää silloin, kun meillä on vaikeuksia elämässämme? (i) Kun jakeissa 6–7 puhutaan vaeltamisesta ja kiittämisestä, käytetään monikkoa (vaeltakaa jne.). Mihin tämä viittaa?

**7.2.** (2:8) Varoitus harhaopista (ks. 2:4). (a) Mitä järkeisoppi (KR92: tyhjä viisauden oppi) mahtoi olla? (b) Mitä ihmisten perinnäissäännöt mahtoivat olla? (c) Harhaopettajat pitivät oppiaan hienona rakennelmana. Millaista tämä oppi todellisuudessa oli? (d) Harhaoppi oli maailman alkeisvoimien (KR92: alkuvoimien) mukaista. Mitä nämä maailman alkuvoimat mahtoivat olla? (e) Harhaopettajat eivät pitäytyneet Kristukseen. Mitä tämä tarkoittaa? (f) Onko joku joskus yrittänyt houkutella sinua harhaan (KR92)?

**7.3.** (2:9) Jumaluuden täyteys (vrt. 1:19). (a) Mitä jumaluuden koko täyteydellä tarkoitetaan? (b) Mitä j. 2:9 tarkoittaa Jeesuksen maanpäällistä vaellusta ajatellen ja toisaalta taivaaseen astunutta Jeesusta ajatellen?

**7.4.** (2:10) Täyteys Kristuksessa. (a) Me olemme täytetyt Kristuksessa. Mitä tämä tarkoittaa? (b) Mitä harhaopettajat mahtoivat ajatella hengelliseen täyteyteen kuuluvan? (c) Me olemme jo täytetyt Kristuksessa. Voimmeko me siis olla tyytyväisiä hengelliseen tilaamme ja levätä vain laakereillamme?

**7.5.** (2:11) Ympärileikkaus VT:ssa. (a) Mikä merkitys ympärileikkauksella oli VT:ssa? (b) Millainen toimenpide ympärileikkaus on? (c) Minkä ikäisinä juutalaiset pojat ympärileikattiin? (d) Kuinka tärkeä asia ympärileikkaus oli Israelissa? (e) VT:ssa israelilaisia kehotetaan ympärileikkaamaan sydämensä (Jer. 4:4, vrt. 5. Moos. 30:6). Mitä tämä tarkoittaa? (f) Missä määrin tämä toteutui israelilaisten elämässä?

**7.6.** (2:11) Ympärileikkaus UT:ssa. (a) Miten uudessa liitossa suhtaudutaan käsin tehtyyn ympärileikkaukseen? (b) Kielsikö Paavali ympärileikkauksen myös juutalaiskristityiltä? (c) Millaisen ympärileikkauksen ihminen tarvitsee UT:n mukaan? (d) Mitä se tarkoittaa? (e) Minkä tähden Paavali kutsuu sitä Kristuksen ympärileikkaukseksi? (f) UT:n ympärileikkauksessa lihan ruumis riisutaan pois. Mikä tämä lihan ruumis on? (g) Lihan ruumis riisutaan pois. Tarkoittaako tämä sitä, että turmeltunut luonto häviää kokonaan uskoon tulossa? (h) Voisimmeko pikku hiljaa parannella vanhaa luontoamme? (i) Miten meidän tulee suhtautua vanhaan luontoomme? (j) Millaisia ongelmia turmeltunut luonto tuottaa meille?

**7.7.** (2:12) Kaste. (a) Mikä merkitys kristillisellä kasteella on? (b) Mitä se tarkoittaa, että me kuolimme, meidät haudattiin ja me nousimme ylös yhdessä Kristuksen kanssa kasteessa (vrt. Room. 6:3–4)? (c) Jotkut opettavat, että kaikki kastetut ovat kristittyjä. Mitä sanoisit tästä? (d) Jos joku kehottaisi sinua menemään uudelleen kasteelle, mitä vastaisit hänelle? (e) Miten arvioisit seuraavia uskovien kasteen edustajien opetuksia: (1) Kaste ei ole armonväline vaan ulkoinen vertauskuva jo saadusta sisäisestä pelastuksesta. (2) Kaste on uskovan kuuliaisuuden askel. (3) Kaste on tunnustustoimi, uskovan tapa todistaa uskos­taan. (f) Onko kaste kohdissa 2 ja 3 lakia vai evankeliumia?

**7.8.** (2:13) (a) Mitä Paavali tarkoittaa, kun hän sanoo kolossalaisten olleen ympärileikkaamattomia? (b) Miten kolossalaiset olivat eläneet ennen uskoon tuloaan? (c) Miten hengellisesti kuollut voi tulla eläväksi? (d) Olisiko meillekin terveellistä joskus palauttaa mieleen, millaista elämämme oli ennen uskoon tuloamme?

**7.9.** (2:14) KR92: Hän kumosi meitä rasittavan velkakirjan kaikkine määräyksineen. (a) Kuka on ”hän” tässä jakeessa? (b) Mistä velasta tässä puhutaan? (c) Muistatko muualta UT:sta ajatuksen, että synti on myös velkaa? (d) Mitä velkakirja tarkoittaa? (e) Millaisia säädöksiä tai määräyksiä siinä on? (f) Mitä se tarkoittaa, että Jumala naulitsi velkakirjan ristiin? (g) Keitä velkakirjan mitätöityminen koskee? (h) Mikä merkitys meille on sillä, että velkakirja on naulittuna ristiin? (i) Joku uskova voi olla lainalaisessa tilassa. Mitä se tarkoittaa? (j) Onko uskovalla enää mitään tekemistä lain kanssa? (k) Ihmisille tulee saarnata lakia ja evankeliumia. Mitä laki ja evankeliumi tässä tarkoittavat?

**7.10.** (2:15, KR92) (a) Mitä hallituksilla ja valloilla tässä tarkoitetaan? (b) Mitä aseita näillä henkivalloilla oli hallussaan? (c) Millä tavoin Jumala riisui nämä henkivallat aseista? (d) Jumala asetti heidät julkisen häpeän alaisiksi ja sai heistä Kristuksessa riemuvoiton (RK). Tässä viitataan voittosaattoon (2. Kor. 2:14). Mikä tällainen voittosaatto mahtoi olla? (e) Mikä Kristuksen voiton merkitys on ihmisille?

**7.11.** Pahan vallat. (a) Kristus on voittanut pahat henkivallat. Miksi ne kuitenkin kiusaavat uskovia ja yrittävät vietellä heitä syntiin (1. Piet. 5:8–9)? (b) Luther nimitti Saatanaa kahlekoiraksi. Mitä hän mahtoi sillä tarkoittaa? (c) Jotkut opettavat, että riivaajat voivat uskovissakin saada aikaan erilaisia sairauksia ja syntejä. Ihminen vapautuu, kun henget ajetaan hänestä ulos. Mitä ajattelet tällaisesta opetuksesta? (d) Tarvitseeko meidän pelätä henkivaltoja? (e) Miten meidän tulisi suhtautua pahan valtoihin? (f) Miten taikausko ilmenee nykyisin?

**8. Todellisuus ja sen varjo (2:16–23)**

Paavali käsitteli Kolossassa esiintyvää harhaa jakeissa 2:4, 8. Nyt hän kuvailee tätä harhaa tarkemmin, arvioi sitä ja varoittaa siitä.

**8.1.** (2:16, 21, 22) (a) Mitä harhaopettajat mahtoivat opettaa syömisestä ja juomisesta? (b) Jakeen 21 mukaan harhaopettajat käskivät: ”Älä tartu, älä maista, älä koske!” Millaisia asioita he käskivät karttamaan? (c) Mistä harhaopettajat olivat saaneet ajatuksen kiinnittää huomiota syömiseen, juomiseen ja pyhiin päiviin? (d) Miksi harhaopettajat opettivat syömisestä ja juomisesta ja pyhistä päivistä jakeen 16 mukaisesti? (e) Mitä vikaa heidän opetuksessaan oli? Millaista uskontoa harhaopettajat edustivat? (f) Miten harhaopettajat suhtautuivat kolossalaisiin, kun nämä eivät totelleet heidän määräyksiään? (g) Mitä tällainen tuomitseminen mahtoi käytännössä sisältää? (h) Mitä Paavalin ohje (j. 16) mahtoi merkitä kolossalaisille?

**8.2.** (2:17) Ruokia ja juomia koskevat asiat ja juhlien pitämien ovat vain sen varjoa, mikä on tulossa (KR92). (a) Mikä mahtaa olla tulossa? (b) ”Ruumis on Kristuksen.” Mitä ruumis mahtaa tarkoittaa tässä? (c) Ruumis ja varjo – mistä vastakohtaisuudesta tässä on kyse?

**8.3.** (2:16–17) Sovelluksia. (a) Onko ruoalla ja juomalla hengellistä merkitystä kristityille? (b) Miten meidän tulisi suhtautua paastoon? (c) Saako kristitty syödä verilettuja (Ap. t. 15:29)? (d) Miten kristityn tulee suhtautua kolmanteen käskyyn? (e) Mitä VT opettaa kymmenyksistä? (f) Onko kymmenysten antaminen myös uuden liiton uskovia sitova laki? (g) Mitä teet, jos joku käskee sinua kieltäytymään jostain tai tekemään jotain miellyttääksesi Jumalaa? (h) Onko sinua uhkailtu hengellisissä asioissa? (i) Hurmahenkisyyden arvostelijalle saatetaan sanoa: teet synnin Pyhää Henkeä vastaan. Mitä ajattelet tästä?

**8.4.** (2:18–19a) Harhaopettajien luonnehdinta. (a) Kuinka Paavali voi esittää nöyryyden kielteisenä asiana? (b) Harhaopettajat palvoivat (KR92) enkeleitä. Mitä vikaa siinä oli? (c) Miksi harhaopettajat pöyhkeilivät saamistaan näyistä? (d) Miten meidän tulee suhtautua, jos joku kertoo saamistaan ihmeellisistä näyistä? (e) Miten se ilmenee uskovien keskuudessa, jos joku on lihallisen mielensä paisuttama? (f) Mihin harhaopettajat pyrkivät opetuksillaan? (g) Mistä syystä uskova voi menettää voittopalkintonsa?

**8.5.** (2:19b) Seurakunnan kasvu. (a) Miksi ihmisruumis on sopiva seurakunnan vertauskuva? (b) Mitä se merkitsee seurakunnalle, että Kristus on sen pää? (c) Mitä seurakunnan kasvu tarkoittaa? (d) Mitä se tarkoittaa, että seurakunta kasvaa Kristuksesta? (e) Mitä se tarkoittaa, että kasvu on Jumalan antamaa? (f) Mitä se tarkoittaa, että koko ruumis kasvaa? (g) Mitä nivelet ja jänteet tarkoittavat? (h) Mikä sananpalvelijoiden tehtävä on seurakunnassa?

**8.6.** (2:20) (a) Mitä maailman alkeisvoimilla (KR92: alkuvoimilla) tarkoitettiinkaan? (b) Millainen suhde alkeisvoimiin kolossalaisilla oli ollut ennen kuin he tulivat uskoon? (c) Miten he olivat päässeet irti niiden hallinnasta? (d) Mitä maailmassa eläminen tarkoittaa? (e) Miten me voimme erottaa, mitkä käskyt ja opit ovat Jumalan tahdon mukaisia, mitkä taas ihmisten keksimiä (j. 8, 22)? (f) Miksi uskova ei saa alistua noudattamaan ihmisten antamia sääntöjä? (g) ”Miksi te, ikäänkuin eläisitte maailmassa, sallitte määrätä itsellenne säädöksiä?” Mitä tämä moite tarkoittaa?

**8.7.** (2:23) Harhaopin todellinen luonne. (a) Kumpi on suurempi uhka seurakunnalle, selvä maailma vai uskonnollinen eksytys? Miksi? (b) Mistä harhaopettajien viisauden maine johtui? (c) Mihin he pyrkivät tällä toiminnallaan? (d) Mikä heillä oli taka-ajatuksena toiminnassaan? (e) Miksi Paavali paljastaa harhaopettajien todellisen luonteen? (f) Missä määrin tällaista vartijan tehtävää tarvitaan nykyisin? (g) Suoritetaanko sitä tarpeeksi? Varoitetaanko eksytyksistä ja opintuulista?

Vapaus lainalaisuudesta (2:18–23). Kolossan harhassa väheksyttiin Kristuksen pelastustyön merkitystä ja korostettiin täydellisen hengellisen elämän saavuttamista uskovan omien ponnistelujen avulla. Keskeisiä asioita harhaopissa olivat ankarat lakimääräykset, ruokasäännöt, juutalaiset juhlat, enkelien palvonta, näyt ja ympärileikkaus. Jaksossa 2:18–23 Paavali hyökkää ankarasti tätä harhaoppia vastaan.

**8.8.** Harhaopit nykyaikana. (a) Esiintyykö meidän aikanamme lakiuskontoa? (b)Voisitko mainita jonkin harhaopin, joka uhkaa herätyskristittyjä nykyisin? (c) Mitä siitä seuraa, jos harhaoppi saa jalansijaa seurakunnassa/hengellisessä kodissa? (d) Miten me voimme tunnistaa harhaopin? (e) Kuinka me (yksilöinä ja seurakuntana) voimme välttyä harhoilta? (f) Mikä harhaoppien torjunnassa on johtajien vastuu?

**9. Kristityn uusi elämä (3:1–17)**

Kolossalaiskirjeen opillinen osa päättyy toisen luvun lopussa. Nyt kolmannen luvun alussa alkaa kirjeen kehottava osa (3:1–4:6). Siinä Paavali opettaa, millä tavoin uskovan tulee suhtautua Kristukseen, seurakuntaan, perheeseen, työhön ja ulkopuolisiin.

**9.1.** (3:1b) (a) Mitä se tarkoittaa, että Kristus istuu Jumalan oikealla puolella? (b) Mitä Jeesus tekee siellä? (c) Mitä tämä merkitsee meille?

**9.2.** (3:1a, 2) (a) Jotkut saattavat keskittyä hengellisiin asioihin niin paljon, että heidän maallisten asioidensa (esim. työ, koti) hoito siitä kärsii. Mitä mieltä olet tästä? (b) Jakeissa 1–2 puhutaan ylhäällä olevista asioista ja alhaalla olevista asioista. Mitä ne ovat? (c) Millä tavoin me voimme etsiä/tavoitella sitä, mikä on ylhäällä? (d) Millaisia esteitä meillä on tälle etsinnälle?

**9.3.** (3:3) (a) Mitä se tarkoittaa, että uskova on kuollut (3:3a)? (b) Mistä elämästä 3:3b:ssä on kysymys? (c) Mitä 3:3b tarkoittaa?

**9.4.** (3:4) (a) Mitä se tarkoittaa, että Kristus on meidän elämämme? (b) Mitä uskovien kirkastumiseen kuuluu?

Jakeissa 3:1–4 uskovia kehotetaan etsimään sitä, mikä on ylhäällä, ja jakeissa 3:5–9 osoitetaan, mitä tämä merkitsee käytännössä.

**9.5.** (3:5) (a) Mitä maalliset jäsenet ovat? (b) Kuolettakaa (KR38, JKR, RK), haudatkaa (KR92). Mitä kuolettaminen tarkoittaa suomen kielessä? (c) Miten me voimme ”tappaa” tässä mainitut synnit? (d) Kun uskovina joudumme kiusauksiin tehdä syntiä, onko se merkki uskon heikkoudesta? (e) Vertaa Jeesuksen kiusauksia ja meidän kiusauksiamme! (f) Miten meidän tulee menetellä jouduttuamme kiusaukseen? (g) Kymmeniä vuosia uskossa ollut ihminen voi langeta karkeisiin lihan synteihin. Miten se on mahdollista? (h) Te olette kuolleet (j. 3) – kuolettakaa siis (j. 5). Miten nämä kaksi asiaa sopivat yhteen?

**9.6** (3:5) (a) Mitä haureus (KR92: siveettömyys) tarkoittaa? (b) Onko kristityn lupa elää avoliitossa? (c) Mitä mieltä olet kirkolliskokouksen päätöksestä, että homoparien kanssa ja heidän puolestaan voidaan rukoilla? (d) Millä kirkossa puolustellaan homomyönteisyyttä? (e) Mitä ahneus on? (f) Mitä UT opettaa rahan himosta? (g) Miten voidaan sanoa, että ahneus on epäjumalanpalvelusta? (h) Miksi ahneutta pidetään yleensä pienempänä syntinä kuin esim. haureutta? (i) Eräs kokenut sielunhoitaja totesi, ettei kukaan ollut koskaan tunnustanut hänelle ahneuden syntiä. Mistähän tämä mahtoi johtua? (j) Miten me voisimme vastustaa ahneuden kiusausta?

**9.7.** (3:6) (a) Jumala on rakkaus – miten hänessä voi olla vihaa? (b) Miten Jumalan viha eroaa ihmisen vihasta? (c) Milloin Jumalan viha kohtaa tottelemattomia? (d) Mutta eivätkö uskovat ole Jumalan suosikkeja, niin että hän katsoo heidän syntejään sormiensa läpi? (e) Joudummeko me uskovat auttamattomasti Jumalan vihan alle, kun me lankeamme syntiin?

**9.8.** (3:8–9a) (a) Tässä Paavali kehottaa uskovia panemaan vihan pois. Toisaalla (Ef. 4:26) hän suorastaan kehottaa uskovia vihastumaan. Eikö tässä ole ristiriita? (b) Missä määrin meidän vihamme on oikeutettua? (c) Mitä herjaus tarkoittaa? (d) Mitä häpeällinen puhe (KR92: siivottomat puheet) tarkoittaa? (e) Poltatko usein päreesi? (f) Voisiko hätävalhe olla luvallinen jossain tilanteessa? (g) Entä Joos. 2:1–5? (h) Paavali kehottaa uskovia panemaan kielen synnit pois. Miten yleisiä ne mahtavat olla uskovien keskuudessa? (i) Miten ne vaikuttavat? (j) Miten syntien pois paneminen on mahdollista?

**9.9.** (3:9b–10a) (a) Mitä vanha ihminen tarkoittaa? (b) Mitä vanhan ihmisen teot ovat? (c) Mitä uusi ihminen tarkoittaa?

**9.10.** (3:10b) (a) Mitä se tarkoittaa, että uusi ihminen uudistuu? (b) Uusi ihminen uudistuu Luojansa kuvan mukaan. Mitä tämä tarkoittaa? Mikä tämän uudistumisen päämäärä on? (c) Miksi tässä korostetaan tiedon osuutta uudistumisessa? Mistä me saamme tietoa? (d) Mutta eikö uudistuminen tapahdu kokemusten kautta?

**9.11.** (3:11) (a) Mitä Paavali tarkoittaa tällä jakeella? (b) Miksi Paavali mainitsee juuri kreikkalaiset juutalaisten vastakohtana? (c) Mitä sana barbaari tuo mieleesi? Mitä Paavali mahtaa tarkoittaa barbaarilla? (d) Millainen ihminen skyyttalainen oli? (e) Millainen mahtoi orjan osa olla tuon ajan maailmassa? (f) Miten tuon ajan maailmassa kreikkalaiset ja juutalaiset (ympärileikatut ja ympärileikkaamattomat, barbaarit ja skyyttalaiset, orjat ja vapaat) mahtoivat suhtautua toisiinsa? (g) Millainen vaikutus evankeliumilla oli näihin ihmissuhteisiin? (h) Vertaa orjan ja isännän suhdetta kotona ja toisaalta seurakunnassa! (i) Millaisia eroja nykyään on ihmisten välillä? (j) Tuottavatko nämä erot ongelmia seurakunnassa? (k) Kaikki ja kaikissa on Kristus. Mitä tämä tarkoittaa?

**9.12.** (3:12) Uskovat ovat Jumalan valittuja, pyhiä (kysymys 5.11c) ja rakkaita. (a) Mitä se tarkoittaa, että uskovat ovat valittuja? (b) Jumala rakastaa koko maailmaa (Joh. 3:16). Miksi tässä erityisesti uskovia sanotaan rakkaiksi?

**9.13.** (3:12) Kristillisiä hyveitä. (a) Millaisissa tilanteissa me tarvitsemme sydämellistä armahtavaisuutta? (b) Millaisissa tilanteissa me tarvitsemme sävyisyyttä (KR92: lempeys)? (c) Millaisissa tilanteissa pitkämielisyytesi (KR92: kärsivällisyys) joutuu koetukselle? (d) Onko mieleesi jäänyt jokin tilanne, jossa sait osaksesi yllättävää ystävällisyyttä? (e) Mitä UT opettaa nöyryydestä? (f) Joku on sanonut, ettei nöyryydellä ole peiliä. Mitä tämä mahtaa tarkoittaa? (g) Millaisissa tilanteissa me tarvitsemme nöyryyttä?

**9.14.** (3:12) Pukeutuminen kristillisiin hyveisiin. (a) Miten me voimme pukeutua jakeessamme mainittuihin hyveisiin? (b) Entä jos yritämme saada itse niitä aikaan? (c) Olisiko meillä esikuvia näihin hyveisiin pukeutumisesta?

**9.15.** (3:13) (a) Miten me voisimme oppia sietämään vaikeita lähimmäisiä? (b) Miten me voisimme välttyä tulemasta itse vaikeiksi lähimmäisiksi? (c) Millaisia oikeutettuja valituksen aiheita seurakunnas-sa/hengellisessä kodissa saattaa olla? (d) Miten niistä selvitään? (e) Miksi anteeksi pyytäminen ja anteeksi antaminen on niin vaikeaa? (f) Mistä me voimme saada anteeksi antavaa mieltä? Miten meidän on mahdollista antaa anteeksi?

**9.16.** (3:14) (a) Rakkaus on täydellisyyden side. Mitä se sitoo? (b) Mistä täydellisyydestä tässä mahtaa olla kyse?

**9.17.** (3:15) (a) Mitä rauha mahtaa tarkoittaa tässä? (b) Minkä tähden Paavali kutsuu tätä rauhaa Kristuksen rauhaksi? (c) Kristuksen rauhan tulee vallita elämässänne. Mitä tämä tarkoittaa? (d) Miten tuon rauhan tulisi ilmetä seurakunnassa/hengellisessä kodissa? (e) Vertaile kiitollista ja kiittämätöntä uskovaa erilaisissa elämäntilanteissa! (f) Miksi esirukoustilanteissa pyyntörukouksia on yleensä paljon enemmän kuin kiitosaiheita? (tai: Millainen sija meidän rukouksissamme on kiittämisellä ja toisaalta pyytämisellä?)

**9.18.** (3:16) (a) Mikä oli Kristuksen sanan lähteenä siihen aikaan, kuin Paavali kirjoitti Kolossalaiskirjeen? (b) Mikä on Kristuksen sanan lähteenä meille? (c) Millaisesta Raamatun lukemisesta jakeessamme on kyse? (d) Jakeemme rinnakkaiskohta on Ef. 5:18: Antakaa Hengen täyttää itsenne (KR92). Mitä voit päätellä tämän perusteella Sanan ja Hengen suhteesta? (e) Miksi on tärkeää, että Kristuksen sana on seurakunnassa esillä runsaana? (f) Missä määrin tämä toteutuu nykyisin kirkossamme? (g) Keiden tehtävä Sanan esillä pitäminen seurakunnassa on? (h) Millaisia asioita opettamiseen ja neuvomiseen kuuluu? (i) Mitä se tarkoittaa käytännössä, että opettamisen ja neuvomisen tulee tapahtua kaikessa viisaudessa? (j) Millaisia virheitä opettamisessa tulee välttää? (k) Millaisia lauluja seurakunnassa tulee laulaa? (l) Mitä se tarkoittaa, että sydän on mukana laulamisessa? (m) Laulatko sinä aina koko sydämestäsi? (n) Kuinka tärkeää on, että lauluesitykset seurakunnassa ovat taiteellisia?

**9.19.** (3:17) (a) Miten me voimme tehdä jonkin työn Herran Jeesuksen nimessä? (b) Meidän tulee tehdä kaikki Herran Jeesuksen nimessä. Mitä tämä ”kaikki” sisältää? (c) Joku kristitty voisi kysellä, kuinka lähelle maailmaa hän voi jossain asiassa mennä, niin ettei hän sentään tuota häpeää Kristukselle. Mitä ajattelet tästä? (d) Kristus on kiitoksemme välittäjä. Mitä tämä tarkoittaa?

**10. Kristitty kotona ja työssä (3:18–4:1)**

Tätä jaksoa kutsutaan huoneentauluksi, koska siinä annetaan ohjeita kotia ja työntekoa varten (vrt. Ef. 5:21–6:9).

**10.1.** (3:18) (a) Eikö vaimon alamaisuus merkitse alempiarvoisuutta? (b) Miten vaimon alamaisuuteen suhtaudutaan nykyisin? Millainen avioliittokäsitys nykyisin on vallalla? (c) Mitä mieltä olet nykyisin yleisesti kannatettavasta kumppanuuteen perustuvasta avioliittomallista, jonka mukaan kumpikaan puoliso ei ole alamainen toiselle? (d) Miten kirkossa nykyisin suhtaudutaan Raamatun mukaiseen avioliitto-opetukseen? (e) Mutta eikö Paavalin opetus vaimon alamaisuudesta ole vain jäänne sen aikaisesta yhteiskunnasta ja sellaisena jo täysin vanhentunut? (f) Pitääkö naisen olla alamainen kaikille miehille? (g) Mutta eikö vaimon alamaisuus anna mahdollisuutta sille, että mies sortaa häntä, jopa orjuuttaa hänet? Merkitseekö jakeemme sitä, että mies saa alistaa vaimonsa? (h) Voisiko Jeesuksen suhtautuminen Isään olla jollain tavoin mallina vaimon suhtautumiselle omaan aviomieheensä? (i) Tuleeko vaimon olla alamainen miehelleen, vaikka tämä käyttäytyisi sopimattomasti? (j) Onko vaimon alamaisuudella mitään rajaa? (k) Orjuus on poistettu. Eikö samoin vaimon alamaisuus pitäisi poistaa?

**10.2.** (3:19) (a) Mitä tämä rakkaus on käytännössä? (b) Onko mitenkään mahdollista, että uskova mies olisi tyly vaimolleen (KR92)?

**10.3.** (3:20) (a) Onko vaimolta vaadittavassa alamaisuudessa ja toisaalta lapsilta vaadittavassa kuuliaisuudessa mitään eroa? (b) Paavali perustelee lasten kuuliaisuutta sillä, että se on otollista Herrassa. Mitä tämä merkitsee? (c) Onko lasten kuuliaisuudella mitään rajaa?

**10.4.** (3:21) (a) Mitä lasten kiihottaminen (KR92: ainainen moittiminen; JKR: katkeroittaminen; RK: lannistaminen) voisi olla käytännössä? (b) Millaisia seurauksia siitä voisi olla?

Jakeet 3:22–25 puhuvat orjista (KR92).

**10.5. (**3:22) (a) Millainen mahtoi orjan osa olla tuohon aikaan? (b) Miten kristityn orjan tuli suhtautua osaansa? (c) Miten kristityt orjat tässä suhteessa mahtoivat erota muista orjista? (d) Mitä silmänpalvelu on? (e) Mikä saa kristityt orjat ja toisaalta muut orjat tottelemaan isäntäänsä? (f) Mitä sydämen yksinkertaisuus tarkoittaa? (g) Missä määrin tätä jaetta voidaan soveltaa uskovan työntekijän ja työnantajan suhteeseen?

**10.6.** (3:23) (a) Tehdä jotain sydämestään – mitä se merkitsee? (b) Miten se vaikuttaa tekemisiim-me, jos me teemme ne niin kuin Herralle eikä ihmisille? (c) Sovella tätä jaetta uskovan ajalliseen työhön!

**10.7.** (3:24) (a) Mistä perinnöstä tässä on puhe? (b) Miten iankaikkisuusnäköala vaikuttaa meidän asenteisiimme ja toimintaamme? (c) ”Te palvelette Herraa Kristusta.” Millaisen näkökulman tämä antaa ajalliseen työhömme?

**10.8.** (3:25) (a) Millaisissa asioissa me voisimme menetellä väärin työpaikallamme? (b) Eivätkö vaikeat olot (orjuus, nurja esimies tms.) anna oikeutta vähän ”bluffata”?

**10.9.** (4:1) (a) Miten isäntien ja orjien suhde on muuttunut, kun he ovat tulleet uskoon? (b) Miksi isäntien pitää tehdä orjilleen, mitä oikeus ja kohtuus vaatii? (c) Miltä kehotus j. 4:1a mahtoi kuulostaa tuon aikaisessa yhteiskunnassa?

**10.10.** (3:22–4:1**)** Orjuuson epäinhimillinen järjestelmä. Miksi Paavali ei vaadi isäntiä päästämään orjansa vapaiksi?

**11. Loppukehotukset ja tervehdykset (4:2–18)**

**11.1.** (4:2) (a) Mitä kestäväisyys rukouksessa merkitsee käytännössä? (b) Mitkä asiat voisivat olla meille kestävän rukouksen esteinä? (c) Mitä valvominen tässä tarkoittaa? (d) Voisimmeko oppia jotain vartiossa olevasta sotilaasta? (e) Miten rukous ja valvominen liittyvät yhteen?

**11.2.** (4:3–4) (a) Jos joku on vankeudessa evankeliumin tähden, millaisten asioiden puolesta luulisit hänen pyytävän esirukousta? (b) Millaisen asian puolesta Paavali tässä pyytää esirukousta? (c) Mitä sanan oven avaaminen tarkoittaa? (d) Miksi Paavali, kokenut puhuja, pyytää esirukousta löytääkseen oikeat sanat? (e) Mitä Kristuksen salaisuus tarkoittaa?

**11.3.** (4:5) (a) Miksi meidän tulee olla viisaita ulkopuolisia kohtaan? (b) Mitä tällaiseen viisauteen kuuluu? (c) ”Ottakaa vaari oikeasta hetkestä.” Mitä tämä tarkoittaa? (d) Millaisiin tilanteisiin tämä kehotus voisi soveltua?

**11.4.** (4:6) (a) Puheemme tulee olla aina ystävällistä (KR92). Miten se onnistuu meiltä? (b) Puheem-me tulee olla suolalla höystettyä. Mitä se tarkoittaa? (c) ”Tietäkää, kuinka teidän tulee itsekullekin vastata.” Keitä ”itsekukin” tässä tarkoittaa? (d) Jos haluamme voittaa jonkun ulkopuolisen Kristukselle, miten meidän tulee menetellä? Mikä voisi saada ulkopuolisen esittämään meille uskoa koskevia kysymyksiä?

**11.5.** (a) (4:7–9) Millä tavoin me voimme saada rohkaisua (KR92) uskossamme? Muistatko jonkin tilanteen, jossa sait erityistä rohkaisua sydämellesi? (b) Barnabas oli rohkaisija (Ap. t. 4:36, KR92). Miten se ilmeni hänen elämässään? (c) Miten meistä voisi tulla ”barnabaita”? (d) Kuka Onesimus oli?

**11.6.** (4:10–11) (a) Mitä muistat Markuksen aikaisemmista vaiheista? (b) Jeesus Justus: Miten jollain saattoi olla sama etunimi kuin Kristuksella?

**11.7.** (4:12–13) (a) Mitä Paavali oli aikaisemmin maininnut Epafraksesta kirjeessään? (b) Mitä taisteleminen rukouksessa voisi olla? Esimerkkejä? Kokemuksia? (c) Minkä asioiden puolesta Epafras mahtoi taistella rukouksessa ja nähdä vaivaa?

**11.8.** (4:14) (a) Mistä muualta UT:sta Luukas on tuttu? (b) Mahtoiko Paavali matkoillaan tarvita lääkäripalveluja – hänellähän oli sairaiden parantamisen armolahja? (c) Mitä muuta UT kertoo Deemaksesta?

**11.9.** (4:15) (a) Mikä merkitys kotiseurakunnilla oli UT:n aikaan? (b) Miten kodit voivat nykyisin palvella hengellisessä toiminnassa?

**11.10.** (4:16) Mikä merkitys apostolien kirjeillä oli alkukirkossa?

**11.11.** (4:17) Mitä me voisimme oppia tästä jakeesta (KR92)?

**11.12.** (4:18) (a) Millä tavalla Paavalin kirjeet mahtoivat valmistua? (b) Millä tavoin me voimme muistaa uskonsa tähden vainottuja kristittyjä? (c) Voisiko vainottujen kristittyjen esimerkki vaikuttaa jollain tavoin meidän elämäämme?